જાડેજાએ વધુમાં કહ્યું કે, વિપક્ષના નેતા પરેશ ધાનાણી દ્વારા પત્રમાં જે મુદ્દાઓ ઉપસ્‍થિત કર્યા છે તે છેલ્‍લા બે માસમાં ઉભા થયેલા નથી. સત્ર પહેલાંના જ આ મુદ્દાઓ છે. જો તેઓની ઇચ્‍છા હોત તો તે બજેટસત્રમાં આ મુદ્દાઓની હકારાત્‍મક ચર્ચા કરી શકયા હોત. ગૃહમાં પ્રજાના પ્રશ્નોને વાચા આપવાને બદલે કોંગ્રેસે સતત ગાળાગાળી, મારામારી અને હંગામા કરીને લોકશાહીને કલંક લગાડે એવા કૃત્યો કર્યા છે જે ગુજરાતની જનતાએ ટીવીના માધ્યમથી જોયા પણ છે. કોંગ્રેસને પ્રજાના પ્રશ્નો ઉકેલવામાં કે સમાધાનમાં રસ જ નથી. કોંગ્રેસને માત્ર વર્ગ-વિગ્રહ અને અરાજકતા ફેલાવવામાં જ રસ છે. કોંગ્રેસને કયારેય પ્રજાની વચ્ચે જવું નથી, પરંતુ મીડિયામાં રહેવા માટે જે તે સમયે તોફાનો કરીને, માઇકો તોડીને ધારાસભ્‍ય પર હુમલા કરવાનું હીન કૃત્‍ય કરે છે તે જ દર્શાવે છે કે કોંગ્રેસ આજે રાજકીય રોટલા શેકવા નીકળી છે. તેમને માત્ર રાજકીય લાભ જ ખાટવો છે. પ્રજાકીય પ્રશ્‍નોને વાચા આપવાનું તો બહાનું છે. લોકસભામાં પણ સતત તોફાનો કરીને, સંસદને ઠપ કરીને કોંગ્રેસે લોકશાહીને શરમાવે તેવાં કૃત્યો કરીને પ્રજાના કરોડો રૂપિયા બરબાદ કર્યા હતા. હવે કોંગ્રેસ વિધાનસભાનું વિશેષ સત્ર બોલાવવાની માગણી કયા મોઢે કરે છે?